
Garancija čovjekovog sretnog života na ovome svijetu nalazi se u 
dvije stvari: vjerovanju i činjenju dobrih djela. Sreća na ovome svijetu 
vodi ka vječnoj sreći na onome svijetu. Rekao je Plemeniti Gospodar: 
"Onome ko čini dobra djela, bio muškarac ili žena, a vjernik je, Mi 
ćemo dati da proživi lijep život i doista ćemo ih nagraditi boljom 
nagradom nego što su zaslužili." (En-Nahl, 97) Pored toga što nam je 
Objava definirala dobra djela, ukazala nam je i kako da se kao vjernici 
odnosimo prema dobrim djelima. 

Uvjeti za primljenost bilo kojeg djela: ispravnost djela i iskrenost 
vjernika 

Svim vjernicima poznato je da se dobrim djelom smatra jedino ono djelo koje je u skladu sa 
šerijatskim smjernicama i propisima, kao što se navodi u hadisu: "Ko uradi neko djelo koje nije 
propisano u našoj vjeri, neće mu biti primljeno." Pored toga, uvjetuje se iskrenost vjernika, tj. 
da u ime Allaha pristupa dobrom djelu, jer se "djela vrednuju prema namjerama", kako je rekao 
Allahov Poslanik, sallallahu alejhi ve sellem. No, ova dva uvjeta za ispravnost nekog djela ne 
predstavljaju sav odnos jednog vjernika prema dobrom djelu. 

Učenje dove da djelo bude primljeno 

Djelo koje čovjek uradi može biti iskreno i ispravno, ali može biti i odbačeno. Shodno slovu 
Kur'ana, prvi sukob među Ijudima, tačnije među dvojicom Ademovih sinova, nastao je kada je 
jedan od njih saznao da mu djelo nije primljeno: "I ispričaj im o dvojici Ademovih sinova, onako 
kako je bilo, kada su njih dvojica žrtvu prinijeli, pa kada je od jednog bila primljena, a od drugog 
nije, ovaj je rekao: 'Sigurno ću te ubitil' 'Allah prima samo od onih koji su bogobojazni', reče 
onaj." (El-Maida, 27) lako se riječima "Allah prima samo od onih koji su bogobojazni" ukazuje na 
nedostatak bogobojaznosti u učinjenom djelu, tj. nedostatak iskrenosti onoga čije djelo nije 
primljeno, ajet jasno ukazuje da, i pored toga što je učinjeno, dotično dobro djelo Allah nije 
primio. 

Stoga su najbolji upravo oni koji su toga najviše i svjesni, pa za već učinjeno djelo Allaha mole da 
im ga i primi. Ibrahim, alejhis-selam, sa svojim sinom Ismailom, alejhis-selam, po Allahovoj 
naredbi, gradio je najsvetiji hram čovječanstva - Kabu. Dakle, njihovo je djelo bilo izrazito veliko 
i izvršavano je u skladu sa propisima, a ne sumnjamo ni da su njih dvojica bili iskreni u tome, 
čemu svjedoči i činjenica da je to Allah spomenuo u Svojoj Knjizi. I pored toga, njih dvojica su 
Allaha molili da im to djelo primi: "I dok su Ibrahim i Ismail temelje Hrama podizali, oni su molili: 
'Gospodaru naš, primi od nas, jer Ti, uistinu, sve čuješ i sve znašl'" (El-Bekara, 127) Koliko je 




samo klanjača, postača, onih koji udjeljuju sadaku i izvršavaju određena dobra djela, a koji osim 
gladi i umora neće imati nikakve nagrade jer im neće biti primljenol? Zato je Abdullah b. Omer, 
radijallahu anhu, govorio: "Da znam da mi je jedan namaz primljen, oslonio bih se na to." Ali, i 
pored toga što je Abdullah, radijallahu anhu, bio ashab Allahovog Poslanika, sallallahu alejhi ve 
sellem, on to nije znao, a ne znamo ni mi i upravo zato se niko od nas ne može osloniti na neko 
svoje dobro djelo i smatrati da mu je ono bilo kakva garancija kod Allaha. 

Strah da djelo neće biti primljeno 

Nakon što vjernik moli Allaha da od njega primi njegova dobra djela, on istovremeno strahuje 
da mu djelo neće biti primljeno, a nikako se ne oholi i ne divi sebi nakon učinjenog djela. Kada je 
Aiša, radijallahu anha, čitala šezdeseti ajet iz sure El-Mu'minun: "Oni koji od onoga što im se 
daje udjeljuju i čija su srca puna straha zato što će se vratiti svome Gospodaru", rekla je 
Allahovom Poslaniku, sallallahu alejhi ve sellem: "Allahov Poslaniče, je li to onaj ko čini blud, pije 
vino i krade?", a on joj odgovori: "Ne, kćeri Ebu Bekrova. To je čovjek koji posti, klanja i udjeljuje 
sadaku, ali se boji da mu neće biti primljeno." (Tirmizi, br. 3175; Ibn Madža, br. 4198, a Hakim, 
Mustedrek, 2/393, rekao je da mu je lanac prenosilaca vjerodostojan, a to je potvrdio i hafiz 
Zehebi) 

Svakako da se vjernik koji iskreno čini dobra djela može itekako nadati da će ona biti primljena. 
Ali, pogledajmo kako dobar vjernik i pored mnoštva dobrih djela koja čini, od kojih su neka 
sigurno velika, ipak ne može da bude nadmen i ohol nad drugima Ijudima koji nisu poput njega 
u tom segmentu, upravo zbog toga što ne zna hoće li mu išta biti primljeno! 

Ustrajnost u djelima 

Istinski vjernik želi ispuniti svoj život dobrim djelima i, što je moguće više, eliminirati svoja loša 
djela. Ipak, neko možda i uradi neko dobro djelo jednom i više nikada u životu. Kada Allah 
počasti čovjeka da uradi dobro djelo na ispravan način, pa Mu čovjek na tome ne iskaže 
zahvalnost, Allah mu dadne da ga više nikada ne uradi. Stoga u činjenju dobrih djela treba 
pokazati ustrajnost, a kako će neko biti ustrajan ako mu Allah ne dadne da bude takavl? Koliko 
je Ijudi u srcu osjetilo strahopoštovanje prema Allahu, a onda mu se to više nikad nije 
ponovilol? 

Kur'an spominje kako se prema tome odnose Allahovi najčasniji robovi - učenjaci: "Oni govore: 
'Gospodaru naš, ne dopusti srcima našim da skrenu, kada si nam već na Pravi put ukazao, i daruj 
nam Svoju milost; Ti si, uistinu, Onaj koji mnogo darujel'" (Alu Imran, 8) Kada se Allahov 
Poslanik, sallallahu alejhi ve sellem, nalazio na najuzvišenijem mjestu i u najljepšem stanju kod 
Gospodara - onda kada je bio na sedždi, učio je: "0 Allahu, Ti koji srca okrećeš, učvrsti moje 
srce u Svojoj vjeri!" (Tirmizi, br. 2140; Ibn Madža, br. 3834, a Hakim, Mustedrek, 1/525, kao i 
šejh Albani, ocijenili su ga vjerodostojnim) Enes b. Malik, koji prenosi ovaj hadis, kaže: "Allahov 
Poslanik, sallallahu alejhi ve sellem, često je učio ovu dovu." 



Ако је Allahov Poslanik, sallallahu alejhi ve sellem, često učio ovu dovu i pored toga što je bio 
poslanik, koliko bismo je tek onda mi trebali učitil? 


Lijepa završnica 

Ispravnost djela, iskrenost vjernika, dova da učinjeno djelo bude primljeno, strah da neće biti 
primljeno i ustrajnost u djelima, predstavlja pet komponenti koje ne znače ama baš ništa bez 
šeste, a to je lijepa završnica. Upravo to je ono što je naglašeno u ajetu koji se često čuje 
petkom sa minbera: "0 vjernici, bojte se Allaha onako kako se treba bojati i umirite samo kao 
muslimani!" (Alu Imran, 102) 

Imajući u vidu navedeno, neophodno je da svaki vjernik moli Allaha da mu podari lijepu 
završnicu, da umre kao dobar vjernik, jer se može desiti da vjernik bude ustrajan, ali da srce 
skrene nakon što je bilo postojano. Dovu da ih Allah učvrsti u okrilju vjere redovno su učili i 
Allahovi poslanici. Kako bismo se ugledali na Jusufa, alejhis-selam, Allah nam spominje da je on 
učio: "Gospodaru moj, Ti si mi dao dio vlasti i naučio me tumačenju nekih snova! 0 Stvoritelju 
nebesa i Zemlje, Ti si Zaštitnik moj i na ovome i na onome svijetu, daj da umrem kao musliman i 
pridruži me onima koji su dobri!" (Jusuf, 101) 

Allahov Poslanik, sallallahu alejhi ve sellem, rekao je: "Neki će čovjek možda raditi djela koja 
inače rade budući stanovnici Džehennema, a završit će kao stanovnik Dženneta, a neki drugi 
radit će djela stanovnika Dženneta, a skončat će u Džehennemu. Doista se djela vrednuju po 
tome kako se okončaju." (Buhari, br. 6607) 

0 Milostivi, uputi nas da živimo sa vjerom u Tebe čineći dobra djela onako kako ćeš Ti sa time 
biti zadovoljan i podari nam lijepu završnicu na ovome svijetu! Amin! 


KRAJ 



